T. Mikuš, poslanec: (2005-01-18):
Bavíme sa tu o nákladoch na dostavbu, ktoré predstavujú zhruba, i keď možno prehnane, 1 % štátneho rozpočtu alebo 3, možno 2 promile hrubého domáceho produktu. Keď hovoríme o tých obrovských prevádzkových nákladoch, tak sa bavíme zhruba o 1 promile štátneho rozpočtu alebo 0,3 – 0,4 promile hrubého domáceho produktu. Sami uznáte, že to asi nie sú v relatívnom porovnaní veľké čísla, najmä ak si uvedomíme, že minulý rok sa našlo trebárs  8 mld. v štátnom rozpočte alebo jeden rezort delil na jeseň 4 mld., ktoré neboli použité, alebo máme pochybnosti pri privatizácii a myslíme si, že tam vznikali straty na úrovni desiatok miliárd korún. A tu sa bavíme o niečom, čo má slúžiť ďalším generáciám, čo má spolu vychovávať, čo je na úrovni  rádovo nižšej. Často hovoríme, že my Slováci nemáme dostatok národného povedomia, že nie sme dostatočne hrdí na svoj národ, na svoju kultúru, na svoje dejiny. Ale ako sa buduje takéto povedomie? Ako sa buduje takáto hrdosť? Slovami? Určite nie, určite dobrými príkladmi a dobrou výchovou. Dobrým príkladom pre mňa je určite aj budovanie nového Národného divadla, budovanie kultúrnych inštitúcií, ktoré v priebehu desiatok rokov spolu vychovávajú a kultivujú ďalšie generácie. Myslím si, že tomuto účelu bezpochyby doterajšie staré Národné divadlo slúžilo a nové slúžiť bude. Ja verím, že bude nové Národné divadlo realizované. Národné divadlo má byť nielen výkladnou skriňou pre zahraničie, ale v prvom rade miestom, kde sa odohráva kultúrno-výchovný dialóg medzi umelcami a divákmi. Budovanie  Národného divadla je obyčajne premyslenou aktivitou, dôsledne naplánovanou a periodicky aktualizovanou. Táto aktivita by mala prebiehať transparentne a otvorene, za účasti širokého spektra odborníkov, ktorí sa rozumejú do problematiky kultúrnej, do problematiky finančnej, ktorí poznajú problematiku techniky, ktorá sa tam používa, stavebnú problematiku alebo poznajú problematiku prevádzky. Ale hlavne by mali poznať slovenské reálie. Nie  som presvedčený, že to, čo bolo navrhnuté rezortom ministerstva hospodárstva, by spĺňalo tieto kritériá. Ak sa pozrieme do minulosti na proces výstavby Národného divadla, dá sa mu vyčítať všeličo, ale ja osobne si myslím, že v posledných rokoch sa mu dá vyčítať najmä nedostatok politickej podpory a s vysokou pravdepodobnosťou aj nedostatočné odborné vedenie výstavby Národného divadla, hovorím, s vysokou pravdepodobnosťou. Čo ale určite nemožno tomuto projektu vyčítať a čo musíme, naopak, podporiť, je snaha, aby sme vytvorili dôstojný stánok národnej kultúry, ktorý má slúžiť všetkým občanom Slovenska bez ohľadu na to, k akému národu alebo národnosti sa hlásia. Som presvedčený, že je našou povinnosťou podporiť naplnenie tejto ambície a jednoznačne zamedziť tomu, aby úzka záujmová skupina presadzovala svoje osobné záujmy na úkor slovenskej kultúry a kultúrnych potrieb občanov Slovenska. Nebudem rozoberať ďalšie detaily, na to sú povolanejší, z ktorých mnohí tu už vystúpili, dovolím si iba jedno konštatovať. Ak hovoríme, že sme preinvestovali 3,5 mil., tak v dnešných cenách určite to, čo tam je, má zhruba dvojnásobnú hodnotu. Takže akékoľvek spochybňovanie a vyhlásenie, že to má hodnotu možno 100 mil. alebo niekoľko stoviek miliónov, podľa mojej mienky nezodpovedá pravde. Takisto odporúčam, aby ste sa zoznámili jednak s memorandom, ktoré nie je memorandom, ale zmluvou, niekoľkokrát sa tam vyskytuje znenie, že vláda sa zaväzuje, partneri sa zaväzujú, a takisto, samozrejme, aj s právnymi analýzami, ktoré boli uverejnené alebo z ktorých jedna bola uverejnená aj v jednom denníku dnes. Záverom iba toľko. Pridávam svoj hlas na podporu uznesenia, ktoré smeruje k zachovaniu alebo k naplneniu pôvodného zámeru, dobudovať nové Národné divadlo ako národný kultúrny stánok slúžiaci všetkým občanom Slovenska, zachovať jeho charakter, aj čo sa týka vlastníckych vzťahov, štátny, t. j. národný v správe ministerstva kultúry. Zároveň treba dôsledne zvážiť rôznorodé kultúrne využitie s cieľom optimalizovať aj investičné aj prevádzkové náklady. Toto si zaslúžia nielen slovenskí umelci, vynikajúci umelci, ktorých reprezentant legenda slovenského divadelníctva sleduje našu, často nedôstojnú diskusiu. Pán Chudík skláňam sa s úctou. (Potlesk.) Ale najmä si to zaslúžia občania Slovenskej republiky, tí čakajú na naše múdre rozhodnutie. Ďakujem za pozornosť.